Vladan Matijević

**Vladan Matijević** (rođen 16. novembra 1962. u Čačku) srpski je književnik i dobitnik Andrićeve nagrade za najbolju knjigu priča 2000. i Ninove nagrade kritike za najbolji roman 2003. godine.
 
## Biografija
Vladan Matijević rođen je 1962. godine u Čačku, u čijem predgrađu i danas živi. Osamnaest godina je radio u fabrici bazne hemije, od 2005. zaposlen je u galeriji Nadežda Petrović u Čačku.

Počeo je sa pisanjem poezije, njegove pesme štampane su u časopisima već početkom osamdesetih. Godine 1991. objavljuje zbirku pesama Ne remeteći rasulo, koja, po Matijeviću, predstavlja prelomni trenutak u njegovom životu. Ubrzo počinje da piše i prozu. Kratki roman Van kontrole je njegovo prvo prozno delo.

Do danas je objavio četrnaest knjiga, većina je imala više izdanja. Prevođen je na engleski, francuski, nemački, španski, italijanski, bugarski i makedonski jezik. Dobitnik je više značajnih nagrada i priznanja u Srbiji, između ostalih i Andrićeve nagrade za najbolju knjigu priča 2000. godine i Ninove nagrade kritike za najbolji roman 2003. godine. Gradsko pozorište u Čačku je 16. novembra 2023. premijerno izvelo predstavu "Sloboda govora" po istoimenom romanu ovog autora, po dramatizaciji Sofije Dimitrijević i u režiji Nikole Bundalo.

O stvaralaštvu Vladana Matijevića napisano je više od sto kritičkih tekstova, o njemu su snimljena dva dokumentarna televizijska filma autora Josipa Babela (2004) i Olgice Rakić (2010). Predstavljen je u emisijama Velje Pavlovića "Nivo 23" (2014) na Studiju B i Rade Đurić "Da sam ja neko" (2023) na N1 televiziji. Pisac i urednik Aleksandar Gatalica, snimio je 2016. za RTS polučasovnu emisiju Književni dijalog sa Vladanom Matijevićem. Radio Beograd Drugi program emitovao je njegovu radio-dramu Postvidovdanski boj (2014) u režiji Slađane Kilibarde.

Živi u Čačku.

## Dela
*Ne remeteći rasulo (pesme, 1991)
*Van kontrole (roman, 1995, nova verzija 2021)
*R. C. Neminovno (roman, 1997, nova verzija 2017)
*Samosvođenje (pesme, 1999)
*Prilično mrtvi (priče, 2000)
*Pisac izdaleka (roman, 2003)
*Časovi radosti (roman, 2006)
*Žilavi komadi (drame, 2009)
*Vrlo malo svetlosti (roman, 2010)
*Memoari, amnezije (eseji, 2012)
*Pristaništa (priče, 2014)
*Susret pod neobičnim okolnostima (roman, 2016)
*Sloboda govora (roman, 2020)
*Pakrac (roman, 2023).

## Nagrade
*Andrićeva nagrada 2000. godine za knjigu priča Prilično mrtvi.
*Ninova nagrada kritike 2003. godine za roman Pisac izdaleka.
*Nagrade Zlatni hit liber i Zlatni bestseler 2004. za roman Pisac izdaleka.
*Nagrada Meša Selimović 2010. godine za roman Vrlo malo svetlosti.
*Nagrada Borisav Stanković 2010. godine za roman Vrlo malo svetlosti.
*Nagrada Isidora Sekulić 2010. godine za roman Vrlo malo svetlosti.
*Nagrade Kočićevo pero i Kočićeva knjiga 2012. godine za knjigu eseja Memoari, amnezije.
*Nagrade Stevan Sremac i Danko Popović 2014. godine za knjigu priča Pristaništa.
*Nagrada Ramonda Serbika 2019. godine za celokupno književno delo i značajan doprinos književnosti i kulturi.
*Nagrada Zlatni krst kneza Lazara 2023. godine za celokupno književno delo.
*Nagrada Beogradski pobednik 2023. za roman Pakrac.

## Povezano
*Ninova nagrada
*Andrićeva nagrada

## Vanjske veze
*Lako se pamti 
*Vladan Matijević: Pisci glume zbog sramote („Večernje novosti“, 13. jul 2013)
*Za Urbani književni krug govori književnik Vladan Matijević